“ดาวโจนส์” ปิดบวก 435 จุด รับแรงหนุนหุ้น “เทสลา-อินวิเดีย” พุ่ง 4%
“ดาวโจนส์” ปิดบวก 435 จุด รับแรงหนุนหุ้น “เทสลา-อินวิเดีย-เมตา แพลตฟอร์มส” พุ่งขึ้นกว่า 4% อย่างไรก็ตามตลาดจับตาตัวเลขจ้างงานนอกภาคเกษตรเดือน พ.ค. ของสหรัฐประกาศวันศุกร์นี้
“ดาวโจนส์” ปิดบวก 435 จุด รับแรงหนุนหุ้น “เทสลา-อินวิเดีย-เมตา แพลตฟอร์มส” พุ่งขึ้นกว่า 4% อย่างไรก็ตามตลาดจับตาตัวเลขจ้างงานนอกภาคเกษตรเดือน พ.ค. ของสหรัฐประกาศวันศุกร์นี้
3 มิ.ย. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดบวกในวันพฤหัสบดีที่ 2 มิ.ย.65 โดยตลาดได้แรงหนุนจากการปรับตัวขึ้นของหุ้นเทสลา, อินวิเดีย และหุ้นเติบโตที่มีทุนจดทะเบียนสูงอื่น ๆ ขณะที่การซื้อขายเป็นไปอย่างผันผวนก่อนกระทรวงแรงงานสหรัฐเปิดเผยตัวเลขจ้างงานนอกภาคเกษตรเดือนมิ.ย.ในวันศุกร์นี้
สำหรับ ดัชนีเฉลี่ยอุตสาหกรรมดาวโจนส์ปิดที่ 33,248.28 จุด เพิ่มขึ้น 435.05 จุด หรือ +1.33%, ดัชนี S&amp;P500 ปิดที่ 4,176.82 จุด เพิ่มขึ้น 75.59 จุด หรือ +1.84% และดัชนี NASDAQ ปิดที่ 12,316.90 จุด เพิ่มขึ้น 322.44 จุด หรือ +2.69%
ทั้งนี้ หุ้น 10 ใน 11 กลุ่มของดัชนี S&amp;P500 ปรับตัวขึ้น นำโดยหุ้นกลุ่มสินค้าฟุ่มเฟือยซึ่งพุ่งขึ้น 3.03% และหุ้นกลุ่มวัสดุที่พุ่งขึ้น 2.69% หุ้นเทสลา, อินวิเดีย และเมตา แพลตฟอร์มส พุ่งขึ้นมากกว่า 4% ซึ่งช่วยหนุนดัชนี S&amp;P500 และ Nasdaq
รวมทั้งหุ้นแอมะซอน พุ่ง 3.1% และหุ้นแอปเปิล บวก 1.7% ขณะที่หุ้นไมโครซอฟท์ บวก 0.8% แม้ปรับลดคาดการณ์ผลกำไรและรายได้ในไตรมาส 4 และเตือนเกี่ยวกับผลกระทบจากเงินดอลลาร์ที่แข็งค่าขึ้น
ส่วนหุ้นฟอร์ด มอเตอร์ พุ่งขึ้น 2.5% หลังเปิดเผยแผนการลงทุน 3.7 พันล้านดอลลาร์ในโรงงานประกอบรถยนต์ในรัฐมิชิแกน โอไฮโอ และมิสซูรี
ทั้งนี้ ตลาดหุ้นสหรัฐดีดตัวขึ้นหลังจากที่ลดลงในช่วงเช้า เนื่องจากนางลาเอล เบรนาร์ด รองประธานธนาคารกลางสหรัฐ (เฟด) กล่าวว่า เธอสนับสนุนการปรับขึ้นอัตราดอกเบี้ยอีก 0.50% จำนวน 2-3 ครั้ง และคาดว่าแทบเป็นไปไม่ได้ที่เฟดจะยุติการปรับขึ้นอัตราดอกเบี้ยในเดือนก.ย. หากแรงกดดันด้านราคาไม่ลดลง
นอกจากนี้ ตลาดหุ้นสหรัฐได้ฟื้นตัวขึ้นในช่วงหลายวันที่ผ่านมา เนื่องจากนักลงทุนคาดว่า การเทขายหุ้นอย่างหนักในตลาดหุ้นสหรัฐในปีนี้ อาจจะสิ้นสุดลงแล้ว
ส่วนการเปิดเผยข้อมูลเศรษฐกิจสำคัญของสหรัฐในวันพฤหัสบดีได้แก่ ออโตเมติก ดาต้า โพรเซสซิ่ง อิงค์ (ADP) และมูดี้ส์ อนาลิติกส์ เปิดเผยตัวเลขการจ้างงานของภาคเอกชนสหรัฐเพิ่มขึ้นเพียง 128,000 ตำแหน่งในเดือนพ.ค. ซึ่งเป็นระดับต่ำสุดนับตั้งแต่เดือนเม.ย. 2563 ซึ่งเป็นช่วงที่สหรัฐเผชิญการแพร่ระบาดของโควิด-19 และต่ำกว่าที่นักวิเคราะห์คาดการณ์ที่ระดับ 299,000 ตำแหน่ง
การจ้างงานของภาคเอกชนสหรัฐชะลอตัวในเดือนพ.ค. โดยได้รับผลกระทบจากความกังวลเกี่ยวกับภาวะเศรษฐกิจถดถอย ท่ามกลางเงินเฟ้อที่พุ่งสูงสุดในรอบ 40 ปี, สงครามระหว่างรัสเซียและยูเครน รวมทั้งการใช้มาตรการล็อกดาวน์ในจีนเพื่อสกัดการแพร่ระบาดของโรคโควิด-19
กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 11,000 ราย สู่ระดับ 200,000 ราย ในสัปดาห์ที่แล้ว และต่ำกว่าที่นักวิเคราะห์คาดการณ์ที่ระดับ 210,000 ราย
อย่างไรก็ดี นักลงทุนจับตาการเปิดเผยตัวเลขจ้างงานนอกภาคเกษตรในวันศุกร์นี้  (3 มิ.ย.65) ขณะที่นักวิเคราะห์คาดการณ์ว่า ตัวเลขจ้างงานอาจเพิ่มขึ้น 325,000 ตำแหน่งในเดือนพ.ค. และอัตราการว่างงานอาจปรับตัวลงสู่ระดับ 3.5% ซึ่งเป็นระดับต่ำสุดนับตั้งแต่เดือน ธ.ค. 2512